## Rješenje kojim društvo Jadransko osiguranje d.d. Zagreb, pri rješavanju odštetnih zahtjeva navedenih u rješenju Hrvatske agencije za nadzor financijskih usluga, klasa: UP/I-041-02/10-03/9, urbroj: 326-112-11-16 od 17. studenoga 2011. nije oštećenim osobama dostavilo utemeljeni odgovor

### NN 140/2011 (6.12.2011.), Rješenje kojim društvo Jadransko osiguranje d.d. Zagreb, pri rješavanju odštetnih zahtjeva navedenih u rješenju Hrvatske agencije za nadzor financijskih usluga, klasa: UP/I-041-02/10-03/9, urbroj: 326-112-11-16 od 17. studenoga 2011. nije oštećenim osobama dostavilo utemeljeni odgovor

HRVATSKA AGENCIJA ZA NADZOR FINANCIJSKIH USLUGA

2815

Na temelju odredbe članka 30. stavak 1. točka 30. Zakona o obveznim osiguranjima u prometu (»Narodne novine« broj 151/05, 36/09 i 75/09) po službenoj dužnosti, u predmetu nadzora nad poslovanjem društva Jadransko osiguranje d.d. Zagreb, Listopadska 2/V, Uprava Hrvatske agencije za nadzor financijskih usluga na sjednici održanoj 1. prosinca 2011., donijela je

RJEŠENJE

I. Društvo Jadransko osiguranje d.d. Zagreb, Listopadska 2/V, pri rješavanju odštetnih zahtjeva navedenih u rješenju Hrvatske agencije za nadzor financijskih usluga, klasa: UP/I-041-02/10-03/9, urbroj: 326-112-11-16 od 17. studenog 2011. nije oštećenim osobama dostavilo utemeljeni odgovor kada su odgovornost za naknadu štete ili visina štete bili sporni i nije oštećenim osobama isplatilo iznos nespornog iznosa naknade štete kao predujam, kada je to bilo dužno učiniti sukladno odredbama članka 12. stavak 1. i stavak 3. Zakona o obveznim osiguranjima u prometu.

II. Ovo rješenje objavit će se u »Narodnim novinama«.

Obrazloženje

U postupku nadzora nad poslovanjem društva Jadransko osiguranje d.d. Zagreb, Listopadska 2/V (dalje u tekstu: Društvo), Hrvatska agencija za nadzor financijskih usluga donijela je dana 29. rujna 2011. rješenje kojim je Društvu naložila dostaviti cjelokupnu dokumentaciju koja se odnosi na rješavanje dvanaest metodom slučajnog uzorka odabranih odštetnih zahtjeva podnesenih Društvu u razdoblju od 15. veljače 2011. do 15. kolovoza 2011. na temelju osiguranja vlasnika, odnosno korisnika vozila od odgovornosti za štete nanesene trećim osobama, a koje je Društvo zaprimilo kao odgovorni osiguratelj iz članka 3. stavak 1. točka 7. Zakona o obveznim osiguranjima u prometu, a sve kako bi utvrdila da li je Društvo u navedenom razdoblju poštivalo odredbe članka 12. tog Zakona.

Postupajući po navedenom rješenju Agencije Društvo je dana 18. listopada 2011. dostavilo dokumentaciju koja se odnosi na rješavanje dvanaest metodom slučajnog uzorka odabranih odštetnih zahtjeva.

Pregledom dostavljene dokumentacije Agencija je utvrdila da je Društvo pri rješavanju tri odštetna zahtjeva propustilo u zakonskom roku dostaviti oštećenim osobama utemeljeni odgovor kada su odgovornost za naknadu štete ili visina štete bili sporni, kao i da je pri rješavanju tri odštetna zahtjeva propustilo u zakonskom roku isplatiti nesporni iznos naknade štete kao predujam kada nije bilo u mogućnosti utvrditi visinu konačnog iznosa štete. Slijedom navedenog, Agencija je utvrdila da je pri rješavanju šest od dvanaest odštetnih predmeta Društvo postupalo protivno odredbi članka 12. Zakona o obveznim osiguranjima u prometu.

Sukladno odredbi članka 965. Zakona o obveznim odnosima (»Narodne novine« broj 35/05 i 41/08) oštećena osoba kao vjerovnik u okviru odnosa odgovornosti za štetu može štetu potraživati kako od štetnika/osiguranika društva za osiguranje, tako i od odgovornog osiguratelja, pa su tako štetnik, odnosno osoba koja je prouzročila prometnu nezgodu i odgovorni osiguratelj solidarno odgovorni za štetu koju je u prometnoj nezgodi trpjela oštećena osoba.

Slijedom navedenog, Agencija smatra razmjernim da u zaštiti javnog interesa sukladno svojim zakonskim ovlastima iz članka 13. točka 2. Zakona o obveznim osiguranjima u prometu javno objavi informaciju o nekorektnim postupcima odgovornog osiguratelja, a kako je to na temelju navedenog članka, te članka 100. stavak 2. Zakona o općem upravnom postupku (»Narodne novine« broj 47/09), i odlučeno u izreci ovog rješenja.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-041-02/10-03/9

Urbroj: 326-112-11-17

Zagreb, 1. prosinca 2011.

Predsjednik Uprave
Ante Samodol, v. r.

Rješenje, NN 140/2011-2815